4. การวิจัยและพัฒนา

โปรดอ่านประกอบกับ หัวข้อที่ 6 เรื่องโครงการในอนาคต

เพื่อรองรับความต้องการใช้แบนวิดท์สำหรับอินเตอร์เน็ตความเร็วสูงที่จะเพิ่มขึ้นในอนาคต บริษัทฯ
ได้ริเริ่มพัฒนาระบบดาวเทียมเพื่อให้บริการอินเตอร์เน็ตความเร็วสูงภายใต้ชื่อ ไอพีสตาร์
(iPSTAR) บริษัทฯ ได้ร่วมมือกับพันธมิตรที่เชี่ยวชาญด้านเทคโนโลยีจากสหรัฐอเมริกา
ใช้นวัตกรรมที่ล้ำหน้าและเทคโนโลยีการใส่รหัสดิจิตอลชั้นสูง
ซึ่งเป็นลิขสิทธิ์เฉพาะของบริษัทผู้ร่วมโครงการเพื่อสร้างดาวเทียมที่จะรับข้อมูลระบบดิจิตอลแบบ
Broadband Internet Platform ปัจจุบันบริษัทฯ เป็นเจ้าของเทคโนโลยีสำคัญต่างๆ
บางส่วนโดยผ่าน Spacecode ซึ่งเป็นบริษัทย่อยของบริษัทฯ ในประเทศสหรัฐอเมริกา
อนึ่งเทคโนโลยีที่สำคัญบางส่วน Spacecode ได้ทำการจดสิทธิบัตรเรียบร้อยแล้ว

เพื่อให้เกิดประสิทธิภาพในการให้บริการสูงสุด ระบบไอพีสตาร์
ได้ถูกปรับปรุงและใช้เทคโนโลยีใหม่ๆ ที่สำคัญต่างๆ ดังนี้

ตัวดาวเทียม

1.  ใช้เทคโนโลยีการกระจายคลื่นแบบรังผึ้งเช่นเดียวกับที่ใช้ในระบบโทรศัพท์เคลื่อนที่ร่วมกับระบบจานสายอากาศดาวเทียมแบบใหม่
    ทำให้ดาวเทียมไอพีสตาร์ (iPSTAR) สามารถนำแถบความถี่กลับมาใช้ซ้ำๆ ได้
    จึงทำให้มีสมรรถนะในการขยายแถบความถี่ของสัญญาณสูงมากยิ่งขึ้น

2.  ใช้ระบบบริหารกำลังส่งแบบไดนามิค
    ทำให้การส่งสัญญาณบนดาวเทียมเป็นไปอย่างมีประสิทธิภาพสูงสุดตลอดเวลา
    แม้สภาพอากาศจะมีการเปลี่ยนแปลงก็ตาม

อุปกรณ์ปลายทางเกตเวย์ และอุปกรณ์รับส่งสัญญาณ (User Terminal)

ใช้เทคโนโลยีใหม่ในการใส่รหัสและการมอดูเลต (Modulate)
เพื่อเพิ่มสมรรถนะในการรับส่งสัญญาณ โดยใช้กำลังส่งที่ต่ำลง ทำให้สามารถลดขนาดจานสายอากาศ
กำลังส่ง ตลอดจนลดค่าใช้จ่ายในส่วนอุปกรณ์ปลายทางได้

ด้วยเทคโนโลยีการรับส่งสัญญาณแบบใหม่ที่จะนำมาใช้ดังกล่าว
ทำให้ระบบไอพีสตาร์มีระบบการสื่อสารที่มีสมรรถนะพิเศษ คือ

-   สามารถจัดสรรแบนวิดท์ (Bandwidth) เพื่อการใช้งานได้อย่างมีประสิทธิภาพสูงสุด
    โดยให้ผู้ใช้สามารถใช้งานร่วมกันได้ ซึ่งเหมาะสมกับรูปแบบการใช้บริการอินเตอร์เน็ตที่เป็น
    Asymmetric และ Bursty

-   สามารถปรับเปลี่ยนการใส่รหัส ให้เหมาะสมกับตามสภาพอากาศต่างๆ
    เพื่อไม่ให้เกิดการขาดการติดต่อ อันเนื่องจากสภาพอากาศ

บริษัทฯ
ยังได้ทำการพัฒนาเทคโนโลยีระบบไอพีสตาร์อย่างต่อเนื่องโดยเฉพาะในส่วนที่เกี่ยวข้องกับอุปกรณ์รับส่งสัญญาณ
(User Terminal) กล่าวคือ

1.  การพัฒนาทางด้านฮาร์ดแวร์ ทางบริษัทได้ร่วมมือกับผู้ออกแบบระบบอุปกรณ์รับส่งสัญญาณ (User
    Terminal)
    ในต่างประเทศในการพัฒนาอุปกรณ์ดังกล่าวให้มีราคาและขีดความสามารถตรงกับความต้องการของลูกค้า
    และได้พัฒนาอุปกรณ์รับส่งสัญญาณมาถึงรุ่นที่ 3 แล้ว
    โดยอุปกรณ์รุ่นแรกจะเป็นการทดลองตลาดและทดสอบการใช้งานต่างๆ ของระบบ รุ่นที่ 2
    เป็นรุ่นที่ใช้งานอยู่ในปัจจุบัน โดยได้ปรับปรุงข้อบกพร่องต่างๆ ที่เกิดจากการใช้งานของรุ่นที่ 1
    ส่วนรุ่นที่ 3 จะเป็นรุ่นที่ใช้ ASIC (Application Specific Integrated Circuit)
    ซึ่งออกแบบเฉพาะสำหรับระบบ iPSTAR เพื่อลดต้นทุนในการผลิตและเพิ่มศักยภาพใหม่ๆ
    ให้กับอุปกรณ์ โดยรุ่นที่ 3 จะพร้อมให้บริการได้ในไตรมาสที่ 3 ของปี 2547 นี้

  นอกจากนั้นทางบริษัทยังได้พัฒนา อุปกรณ์รับส่งสัญญาณ (User Terminal) แบบทางเดียว
  (Simplex) สำหรับกลุ่มลูกค้าในระดับเริ่มต้นที่ไม่มีการส่งข้อมูลกลับมากนัก
  โดยจะทำงานร่วมกับสายโทรศัพท์ โดยการส่งสัญญาณจะผ่านสายโทรศัพท์
  และการรับสัญญาณจะผ่านดาวเทียมระบบ iPSTAR

2.  การพัฒนาทางด้านซอฟแวร์ บริษัทฯ เห็นว่าซอฟแวร์เปรียบเสมือนหัวใจการทำงานของระบบ
    จึงได้ร่วมมือกับผู้ออกแบบระบบอุปกรณ์รับส่งสัญญาณ (User Terminal)
    ในต่างประเทศในการพัฒนาซอฟแวร์สำหรับอุปกรณ์รับส่งสัญญาณขึ้นเอง
    โดยทำการพัฒนาทั้งซอฟแวร์สำหรับควบคุมการทำงานของอุปกรณ์
    ซอฟแวร์สำหรับช่วยควบคุมจำนวนข้อมูลที่แต่ละผู้ใช้งานเรียกใช้ในกรณีที่มีผู้ใช้งานมากกว่า 1
    คนต่อใช้งานกับอุปกรณ์รับส่งสัญญาณเครื่องเดียวกัน
    เพื่อให้มั่นใจได้ว่าผู้ใช้งานแต่ละคนจะสามารถรับส่งข้อมูลได้อย่างไม่ติดขัด
    นอกจากนั้นยังพัฒนาซอฟแวร์สำหรับช่วยในการติดตั้งอุปกรณ์รับส่งสัญญาณ
    เพื่อให้การติดตั้งง่ายและไม่จำเป็นต้องใช้เครื่องมือราคาแพง และเนื่องทางบริษัทฯ
    เห็นว่ามีการพัฒนาการใช้งานรูปแบบใหม่ๆ เกิดขึ้นตลอดเวลา
    จึงได้ออกแบบและพัฒนาระบบสำหรับ Upgrade ซอฟแวร์ภายในอุปกรณ์รับส่งสัญญาณ (User
    Terminal) ขึ้นมาเพื่อให้สามารถ Upgrade
    แก้ไขปัญหาที่เกิดจากการใช้งานหรือเพิ่มศักยภาพการใช้งานใหม่ๆ ให้กับระบบ โดยสามารถ
    Upgrade ซอฟแวร์ผ่านดาวเทียมไปยังอุปกรณ์รับส่งสัญญาณของผู้ใช้ได้ทันที
    ซึ่งเป็นการเพิ่มความคล่องตัว ความเชื่อถือได้ และความพร้อมในการให้บริการใหม่แก่ลูกค้า